CELEX: 62018CN0626
Language: mt
Date: 2018-10-03 00:00:00
Title: Kawża C-626/18: Rikors ippreżentat fit-3 ta’ Ottubru 2018 – Ir-Repubblika tal-Polonja vs Il-Parlament Ewropew, Il-Kunsill tal-Unjoni Ewropea

7.1.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 4/12
            
         
      Rikors ippreżentat fit-3 ta’ Ottubru 2018 – Ir-Repubblika tal-Polonja vs Il-Parlament Ewropew, Il-Kunsill tal-Unjoni Ewropea
      (Kawża C-626/18)
      (2019/C 4/16)
      Lingwa tal-kawża: il-Pollakk
      
         Partijiet
      
      
         Rikorrenti: Ir-Repubblika tal-Polonja (rappreżentant: B. Majczyna, aġent)
      
         Konvenuti: Il-Parlament Ewropew, Il-Kunsill tal-Unjoni Ewropea
      
         Talbiet
      
      Ir-rikorrenti titlob li l-Qorti tal-Ġustizzja jogħġobha:
      
                  —
               
               
                  tannulla l-Artikolu 1(2)(a), l-Artikolu 1(2)(b) kif ukoll l-Artikolu 3(3) tad-Direttiva (UE) 2018/957 tal-Parlament Ewropew u tal-Kunsill tat-28 ta’ Ġunju 2018 li temenda d-Direttiva 96/71/KE dwar l-istazzjonar ta’ ħaddiema fil-qafas ta’ prestazzjoni ta’ servizzi (1);
               
            
                  —
               
               
                  tikkundanna lill-Parlament Ewropew u lill-Kunsill tal-Unjoni Ewropea għall-ispejjeż.
               
            Sussidjarjament, jekk il-Qorti tal-Ġustizzja tqis li d-dispożizzjonijiet ikkontestati tad-Direttiva 2018/957/UE ma jistgħux jiġu dissoċjati mill-bqija tad-direttiva mingħajr ma tinbidel is-sustanza tagħha, ir-Repubblika tal-Polonja titlob l-annullament tad-Direttiva (UE) 2018/957 fit-totalità tagħha.
      
         Motivi u argumenti prinċipali
      
      Ir-Repubblika tal-Polonja tqajjem il-motivi li ġejjin kontra d-dispożizzjonijiet ikkontestati tad-Direttiva 2018/957/UE:
      
                  1)
               
               
                  motiv ibbażat fuq restrizzjonijiet għall-moviment liberu tas-servizzi fi ħdan l-Unjoni Ewropea f’dak li jikkonċerna ċ-ċittadini tal-Istati Membri li huma proprjetarji ta’ impriża stabbilita fi Stat Membru differenti minn dak tad-destinatarju tas-servizzi, ipprojbiti skont l-Artikolu 56 TFUE, billi:
                  
                              (a)
                           
                           
                              timponi fuq l-Istati Membri li jiggarantixxu lill-ħaddiema kkollokati r-remunerazzjoni, inklużi r-rati miżjuda għas-sahra, stabbilita konformement mal-leġiżlazzjoni jew mal-prattiki tal-Istat li fih il-ħaddiema huma kkollokati (Artikolu 1(2)(a)),
                           
                        
                              (b)
                           
                           
                              timponi fuq l-Istati Membri li jiggarantixxu lill-ħaddiema kkollokati, bħala prinċipju, il-kundizzjonijiet ta’ xogħol u ta’ impjieg applikabbli kollha, stabbiliti konformement mal-leġiżlazzjoni jew mal-prattiki tal-Istati li fih il-ħaddiema huma kkollokati, meta t-tul effettiv tal-kollokament ta’ ħaddiem jew it-tul akkumulat tal-perijodi ta’ kollokament tal-ħaddiema li jissostitwixxu ħaddiema oħrajn għall-eżekuzzjoni ta’ dan l-istess kompitu, huwa iktar minn tnax-il xahar, u – jekk il-fornitur ta’ servizzi jippreżenta notifika mmotivata – iktar minn tmintax-il xahar (Artikolu 1(2)(b)),
                           
                        
            
                  2)
               
               
                  motiv ibbażat fuq il-ksur tal-Artikolu 53(1) u tal-Artikolu 62 TFUE, billi d-Direttiva tinkludi, fuq il-bażi ta’ dawn id-dispożizzjonijiet, miżuri li ma għandhomx bħala għan li jiffaċilitaw l-eżerċizzju ta’ attivitajiet iddikjarati awtonomi (li tiġi ffaċilitata l-provvista tas-servizzi transkonfinali) iżda miżuri kontra dan l-għan,
               
            
                  3)
               
               
                  motiv ibbażat fuq il-ksur tal-Artikolu 53(1) u tal-Artikolu 62 TFUE, moqrija flimkien mal-Artikolu 58(1) TFUE, billi d-Direttiva kkontestata tapplika għas-settur tat-trasport bit-triq (Artikolu 3(3)).
               
            Ir-Repubblika tal-Polonja b’mod partikolari ssostni li d-dispożizzjonijiet ikkontestati dwar ir-remunerazzjoni tal-ħaddiema kkollokati għandhom bħala għan prinċipali li jirrestrinġu l-libertà li jiġu pprovduti servizzi billi jżidu l-piż tal-fornituri ta’ servizzi, b’mod li jiġi eliminat il-vantaġġ kompetittiv tagħhom li jirriżulta mir-rata ta’ remunerazzjoni iktar baxxa applikabbli fil-pajjiż ta’ residenza tagħhom. Il-modifiki introdotti jwasslu għal diskriminazzjoni tal-fornituri ta’ servizzi transkonfinali. Dawn it-tibdiliet ma humiex iġġustifikati minn raġunijiet imperattivi ta’ interess ġenerali, b’mod partikolari minn kunsiderazzjonijiet ta’ protezzjoni soċjali tal-ħaddiema u ta’ lealtà tal-kompetizzjoni. Barra minn hekk dawn jikkostitwixxu ksur tar-rekwiżit ta’ proporzjonalità.
      
         (1)  ĠU 2018, 9.7.2018, p. 16.